ORDE do 8 de setembro de 2004 pola que se establecen as medidas necesarias para a aplicación, na Comunidade Autónoma de Galicia, do programa de abandono voluntario e definitivo da produción leiteira para o período 2004/2005.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 10/09/2004

Os programas de abandono indemnizado da produción leiteira están concibidos co fin de servir de elemento de reordenación do sector leiteiro, destinado a estimular a modernización do sector e a súa adecuación aos mercados cada vez máis competitivos.
Estos programas facilítannos a acomodación e reordenación deste sector produtivo, eliminando as súas deficiencias estruturais e favorecendo a incorporación dos produtores novos ás explotacións leiteiras.
Nesta perspectiva e no marco da normativa comunitaria que resulta de aplicación, basicamente os Regulamentos 1788/2003, do Consello, que establece unha taxa suplementaria no sector do leite e os produtos lácteos, así como o 595/2004, da Comi
sión, no que se recollen as disposicións de aplicación do anterior, o Real decreto 347/2003, do 21 de marzo, configura unha serie de medidas tendentes á modernización e mellora da competitividade no sector lácteo, no uso das atribucións que, con base no principio de subsidiariedade, os estados membros poden adoptar en relación coas medidas estruturais na agricultura. Neste real decreto establécense, entre outras medidas, no seu capítulo II, sección 1ª, programas nacionais de abandono, facultando na súa disposición derradeira terceira ao ministro de Agricultura, Pesca e Alimentación para adoptar cantas disposicións sexan necesarias para a súa aplicación e desenvolvemento.
Das cantidades totais de cota indemnizada liberadas por este plan de abandono, un 80% destinarase na propia Comunidade Autónoma ao fondo nacional coordinado de cotas lácteas. A metade destas cantidades repartirase como fondo nacional coordinado de cotas lácteas e o outro 50% como asignación complementaria, de acordo coas condicións establecidas no capítulo III do Real decreto 347/2003.
Este real decreto dispón tamén que a tramitación e resolución das solicitudes presentadas polos gandeiros, así como o pagamento das correspondentes indemnizacións, serán efectuadas polos órganos competentes da administración autonómica respectiva, en función do lugar onde estean situadas as explotacións, polo que, a través desta orde, cómpre determinar os órganos competentes e o procedemento de tramitación consonte o establecido na normativa interna de distribución de competencias.
Considerando que persiste a necesidade de continuar con estas accións, cómpre pór en marcha, para o actual período 2004/2005 un novo plan de abandono voluntario, definitivo e indemnizado de produción leiteira.
Neste senso, a orde do Ministerio de Agricultura, Pesca e Alimentación (MAPA), do 4 de agosto de 2004, establece que a cantidade global máxima de cota láctea a adquirir neste programa nacional de abandono, é aquela que poida chegar a indemnizarse coas previsións orzamentarias, que ascenden a 25 millóns de euros, segundo os importes de indemnización establecidos no artigo 6 desta orde.
Ao abeiro do disposto no Decreto 50/2002, do 14 de febreiro, polo que se establece a estrutura orgánica da Consellería de Política Agroalimentaria e Desenvolvemento Rural, correspóndelle á Dirección Xeral de Produción e Sanidade Agropecuaria a execución da política da Consellería de Política Agroalimentaria e Desenvolvemento Rural, no que se refire á xestión das cantidades de referencia de leite das explotacións situadas en Galicia.
Polo tanto, de acordo co disposto no artigo 30.3º do Estatuto de autonomía de Galicia e no uso das facultades que me confire a Lei 1/1983, do 22 de xaneiro, reguladora da Xunta e do seu presidente, así como o Decreto 50/2002, do 14 de febreiro, polo
que se establece a estrutura orgánica da Consellería de Política Agroalimentaria e Desenvolvemento Rural,
DISPOÑO:
Artigo 1º.-Obxecto e ámbito.
1.1. Por esta orde establécese o procedemento para a solicitude, tramitación, concesión e pagamento, na Comunidade Autónoma de Galicia, das indemnizacións recollidas no programa nacional de abandono da produción láctea para o período 2004/2005, segundo o disposto no Real decreto 347/2003, do 21 de marzo, e na Orde APA/2811/2004, do 4 de agosto.
1.2. O abandono afectará a totalidade da produción leiteira e o produtor deberá comprometerse na solicitude a facelo efectivo antes de que finalice o período no que se concede, é dicir, antes do 31 de marzo de 2005. A indemnización a cada produtor concederase pola cota láctea individual, tanto de «entrega a compradores» como de «venda directa», excluída a recibida da reserva nacional, que teña asignada a 1 de abril de 2004.
Artigo 2º.-Requisitos dos solicitantes.
2.1. De acordo co establecido no artigo 8 do citado real decreto, poderán acollerse a esta indemnización os produtores que desexen abandonar a produción de leite, pola totalidade da cantidade de referencia que tivesen asignada ao inicio do período que non supere a cantidade máxima individual fixada en cada convocatoria, que na actualidade de acordo co artigo 6 da Orde APA/2811/2004, é de 300.000 kg.
2.2. Os solicitantes non deben ter tramitado durante o mesmo período cesións temporais, transferencias nin transvasamentos de cota.
2.3. Os gandeiros solicitantes deben estar libres de compromisos derivados de calquera axuda que perciban ou teñan percibido destinada á explotación leiteira, de entre as recollidas no Real decreto 204/1996, do 9 de febreiro, sobre melloras estruturais e modernización das explotacións agrarias, ou no Real decreto 613/2001, do 8 de xuño, para a mellora e modernización das estruturas de produción das explotacións agrarias.
2.4. Os gandeiros que recibisen cantidades de referencia suplementaria, procedentes da reserva nacional, poderán solicitar o abandono da súa produción aínda que as ditas cantidades de referencia non serán indemnizadas e reincorporaranse á dita reserva.
2.5. Os gandeiros que non entregasen leite ou produtos lácteos a compradores ou que non os vendesen directamente, no período comprendido entre o 1 de abril de 2003 e o 31 de marzo de 2004, non poderán acollerse a este plan.
Artigo 3º.-Presentación de solicitudes e prazo.
3.1. Os gandeiros interesados que teñan a explotación leiteira situada na Comunidade Autónoma de Galicia poderán presentar as solicitudes para se aco
lleren aos beneficios establecidos nesta orde, nos servizos provinciais de Explotacións Agrarias ou, preferentemente, na oficina agraria comarcal que corresponda á súa explotación. Así mesmo, poderán presentarse as devanditas solicitudes en calquera das oficinas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3.2. As solicitudes, formalizadas no modelo de impreso que se xunta como anexo I a esta orde, dirixiranse ao conselleiro de Política Agroalimentaria e Desenvolvemento Rural. O prazo de presentación de solicitudes rematará o 30 de setembro de 2004, inclusive.
Artigo 4º.-Documentación.
Para acreditar o cumprimento dos requisitos exixidos, xunto coa solicitude deberase presentar a seguinte documentación:
a) En todo caso:
-Fotocopia compulsada do DNI ou CIF do titular da cota.
-Certificación da entidade financeira na que desexa domiciliar o aboamento da indemnización, con indicación do código-conta-cliente.
b) No caso de persoas xurídicas, fotocopia do poder acreditativo da representación.
c) Cando se alegue a existencia de razóns ambientais que poidan obrigar ao peche da explotación, deberase achegar xustificante da Administración competente.
Artigo 5º.-Tramitación, concesión e recursos.
5.1. A tramitación dos expedientes corresponderalles aos servizos provinciais de explotacións agrarias, para o cal comprobarán a documentación e emitirán un informe, conforme ao que os delegados provinciais da Consellería de Política Agroalimentaria e Desenvolvemento Rural efectuarán a oportuna proposta.
5.2. A Dirección Xeral de Produción e Sanidade Agropecuaria proporalle ao conselleiro de Política Agroalimentaria e Desenvolvemento Rural as aprobacións das solicitudes para que dite as correspondentes resolucións antes do 15 de decembro de 2004.
5.3. A devandita resolución de concesión notificaráselle ao solicitante, debéndose, así mesmo, comunicar á Dirección Xeral de Gandaría do MAPA unha relación dos solicitantes aos que se lles concedese a indemnización.
No caso de que o solicitante non recibise a oportuna notificación no prazo establecido no punto 5.2, poderá entender desestimada, por silencio, a súa solicitude.
5.4. Contra as resolucións que, en aplicación desta orde, dite o conselleiro de Política Agroalimentaria e Desenvolvemento Rural poderanse interpoñer os recursos de reposición e contencioso-administrativo nos termos sinalados no artigo 15 desta orde.
5.5. De acordo co artigo 10 do Real decreto 347/2003, non se poderá renunciar á solicitude unha vez que esta sexa resolta favorablemente polo conselleiro de Política Agroalimentaria e Desenvolvemento Rural.
Artigo 6º.-Importe.
6.1. De acordo co establecido no artigo 4 da Orde APA do 4 de agosto de 2004, o importe da indemnización que hai que aboar, en función da cantidade de referencia indemnizable, será a seguinte:
a) 0,60 euros, para os produtores que teñan cantidade de referencia individual indemnizable, o 1 de abril de 2004, inferior a 70.001 quilogramos.
b) 0,40 euros, para os produtores que teñan unha cantidade de referencia individual indemnizable, o 1 de abril de 2004, superior a 70.000 quilogramos e inferior a 120.001 quilogramos.
c) 0,40 euros, para os produtores que teñan unha cantidade de referencia individual indemnizable, o 1 de abril de 2004, superior a 120.000 quilogramos, incorresen nalgunha causa de forza maior ou causa excepcional, debidamente xustificada e estean suxeitos ao compromiso de non transferir cota por algunha das seguintes circunstancias:
* Ter adquirido cota desvinculada dunha explotación, a partir do 1 de abril do 2002.
* Ter adquirido cota procedente da reserva nacional, a través da Orde APA 867/2002, do 17 de abril, pola que se establece o fondo nacional coordinado de cotas lácteas, para o período 2002/2003.
d) 0,15 euros, para os restantes produtores non incluídos en ningún dos tres casos anteriores.
6.2. Para efectos do establecido no punto anterior, terán consideración de forza maior ou causa excepcional, os seguintes casos:
6.2.1. Forza maior.
a) Unha catástrofe natural grave que afectase de forma importante á explotación.
b) A destrución accidental dos recursos para a alimentación do gando ou das edificacións da explotación destinadas ás vacas leiteiras.
c) A morte ou sacrificio dunha parte significativa do rabaño de vacas leiteiras como consecuencia dunha epizootia oficialmente declarada ou que sexa obxecto de programas nacionais de erradicación.
6.2.2. Causas excepcionais.
a) A incapacidade temporal ou invalidez permanente do titular da cota, se se encargaba por si mesmo da explotación, de acordo co disposto no texto refundido da Lei xeral da Seguridade Social, aprobado polo Real decreto lexislativo 1/1994, do 20 de xuño.
b) Calquera outra causa debidamente xustificada e documentada que afecte á capacidade de produción da explotación, e que a autoridade competente así o considere.
6.3. Se a materia graxa asignada á cota dun gandeiro é superior ao 3,64 por cento, o importe total da indemnización verase incrementado un 0,18 por cento por cada 0,01 por cen de diferencia. No caso contrario, o importe verase reducido do mesmo modo.
Artigo 7º.-Incrementos nos importes da indemnización.
7.1. Ademais das contías recollidas no artigo anterior, os importes totais das indemnizacións veranse incrementados, ata un máximo posible do corenta por cento, asignando a cada un dos seguintes catro casos un incremento do dez por cento:
a) Produtores que teñan unha cantidade de referencia individual indemnizable, o 1 de abril de 2004, inferior a 50.001 quilogramos.
b) Produtores que teñan unha cantidade de referencia individual indemnizable, o 1 de abril de 2004, inferior a 25.001 quilogramos.
c) Produtores que teñan unha idade, no momento de presentar a súa solicitude, superior os cincuenta e seis anos.
d) Produtores que teñan unha idade, no momento de presentar a súa solicitude, superior os sesenta e dous anos.
7.2. O disposto no punto anterior non será de aplicación para aqueles gandeiros que adquirisen cota procedente da reserva nacional a través da Orde APA 1734/2003, do 20 de xuño, pola que se establece o fondo nacional coordinado de cotas lácteas, para o período 2003/2004.
7.3. Para que as explotacións asociativas poidan acollerse ao establecido nas letras c) e d) do punto 1, máis do 50 por cento dos socios deberán cumprir esas condicións.
Artigo 8º.-Cota individual máxima.
A cota individual máxima asignada a inicio do período e a partir da que non se pode solicitar indemnización por este plan de abandono é de 300.000 kg.
Artigo 9º.-Criterios de prioridade.
1. De acordo co establecido no artigo 10 do citado Real decreto 347/2003, do 21 de marzo, se a suma dos importes das indemnizacións correspondentes ás solicitudes presentadas nesta Comunidade Autónoma, e que cumpran os requisitos exixidos, fose superior á asignación orzamentaria para este plan, na concesión das axudas aplicaranse os criterios de prioridade que deseguido se indican:
a) Razóns ambientais, así como dificultades de adaptación ao cumprimento das exixencias establecidas no Real decreto 1679/1994, do 22 de xullo, polo que se establecen as condicións sanitarias aplicables á produción e comercialización de leite cru, leite tratado termicamente e produtos lácteos.
b) Os gandeiros produtores de maior idade.
Dentro de cada grupo, as solicitudes ordenaranse de menor a maior cantidade de referencia asignada. En caso de empate daráselle prioridade ao produtor de maior idade.
Artigo 10º.-Acreditación dos compromisos e pagamento da indemnización.
10.1. Antes do 31 de marzo do ano 2005 os beneficiarios deberán acreditar debidamente o cumprimento do seguinte:
a) Que deixaron de comercializar leite e/ou produtos lácteos e a data efectiva da última entrega ou venda directa, de acordo cos modelos que se xuntan como anexos II e III desta orde.
b) O destino das vacas produtoras de leite afectadas polo abandono, de acordo co modelo que se xunta como anexo IV a esta orde.
Os servizos provinciais de explotacións agrarias elevaranlle, a través da respectiva delegación provincial da Consellería de Política Agroalimentaria e Desenvolvemento Rural, un informe á Dirección Xeral de Produción e Sanidade Agropecuaria, sobre os solicitantes das axudas que presentaron a dita documentación xustificativa.
10.2. Unha vez acreditado o cumprimento dos requisitos establecidos no punto 1 deste artigo, a Consellería de Política Agroalimentaria e Desenvolvemento Rural procederá ao trámite da indemnización ao produtor nun único pagamento.
Artigo 11º.-Financiamento.
11.1. O financiamento da indemnización por abandono á produción leiteira realizarase a través da aplicación orzamentaria de gastos da Consellería de Política Agroalimentaria e Desenvolvemento Rural 09.03.614A.775.0, na que existe crédito orzamentario adecuado por importe de 427.178,97 A.
11.2. Esta cantidade incrementarase coa que lle corresponda a esta Comunidade Autónoma unha vez determinada a súa porcentaxe de participación na cantidade máxima establecida para todo o Estado no programa de abandono segundo o disposto na Orde APA do 4 de agosto de 2004.
Artigo 12º.-Deber de información.
Ademais da documentación complementaria que, durante a tramitación do procedemento, lle poidan exixir os órganos competentes da Dirección Xeral de Produción e Sanidade Agropecuaria, o gandeiro ten a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control.
Artigo 13º.-Modificación da resolución de concesión.
Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou
entes públicos ou privados, nacionais ou internacionais, poderá dar lugar á modificación da resolución de concesión.
Artigo 14º.-Reintegro da indemnización.
Procederá ao reintegro, total ou parcial, do importe da axuda mailos xuros de demora devengados desde o pagamento, no suposto de incumprimento das condicións establecidas para a súa concesión e, en todo caso, nos supostos previstos no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 15º.-Recursos administrativos.
As resolucións, expresas ou presuntas, dos expedientes tramitados en aplicación desta orde, esgotan a vía administrativa e, contra elas, cabe interpor os seguintes recursos:
1. Potestativamente, recurso de reposición ante o conselleiro de Política Agroalimentaria e Desenvolvemento Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa; ou de seis meses, contados a partir do día seguinte a aquel en que se produza o acto presunto, de acordo co previsto na Lei reguladora da xurisdición contencioso-administrativa.
Disposicións adicionais
Primeira.-Infraccións e sancións.
Seralles de aplicación aos beneficiarios das indemnizacións reguladas nesta orde, o réxime de infraccións e sancións en materia de subvencións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, conforme a redacción dada pola Lei 8/1999, do 29 de decembro, de medidas fiscais e orzamentarias e de función pública e actuación administrativa.
Disposicións derradeiras
Primeira.-Facúltase o director xeral de Produción e Sanidade Agropecuaria para ditar cantas instrucións considere necesarias para o desenvolvemento e execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de setembro de 2004.
Juan Miguel Diz Guedes
Conselleiro de Política Agroalimentaria
e Desenvolvemento Rural
CONSELLERÍA DE XUSTIZA, INTERIOR E ADMINISTRACIÓN
LOCAL